Les Nits de Patrimoni tornen a les Festes de Carcaixent
27 de setembre de 2018

Carcaixent

L’Ajuntament de Carcaixent ha tornat a incloure les “Nits de Patrimoni” dins del programa de les Festes Locals. Es tracta d’una iniciativa cultural per a donar a conéixer la riquesa patrimonial d’alguns edificis de Carcaixent i que ha tingut molt bona acollida en les tres edicions anteriors. Concretament, durant la nit del 10 d’octubre es podran visitar l’edifici del Conservatori (Antic Hospital) i l’Ermita de Sant Roc. Com a novetat s’ha introduït una ruta urbana «Bambant pels carrers de la seda», que recorrerà als carrers de Carcaixent per explicar la vinculació de la localitat amb la indústria sedera.

Les visites, organitzades pels departaments de Turisme i de l’Arxiu Municipal, estaran guiades per veïnes i veïns voluntaris amb coneixements en cultura, art, arquitectura, belles arts i història, que explicaran la història i les característiques dels edificis a través xicotetes escenes i recreacions teatrals. Hi haurà dos torns per a cada edifici, 21:00 i 22:30, d’una durada d’uns 45 minuts i un sol torn per a la ruta urbana. Cal inscripció prèvia, ja siga al formulari habilitat en la web a partir del dia 2 d’octubre o en persona en Alcaldia indicant un número de telèfon i el nombre de persones (amb un màxim de 4).

Paula Lozano ha volgut destacar que esta proposta es pot dur a terme gràcies a la col·laboració desinteressada dels voluntaris i voluntàries que de manera altruista participen de difusió de la cultura carcaixentina, «tant les edicions anteriors de les Nits de Patrimoni com la Fira Modernista ens han demostrat que existeix un interès real de la població per conèixer la seua història més propera, per això tornem a apostar per la difusió del nostre patrimoni de manera didàctica i atractiva per a que totes i tots puguen convertir-se en els millors ambaixadors del que per definició és seu, el seu patrimoni» .